Unu tempus

Unu tempus, o montes, mi nd’essia
de propositos fortes animadu,
dae sos fizos mios segudadu6
chi mi faghian cara cumpagnia.

Sa morte che istore est accudia
e ambos sos mazzores nd’hat leadu
e deo resto tristu e desoladu
a piangher sa mala sorte mia.

Bando che unu maccu. A bois, mannos
ilighes de su monte, roccas duras,
o trainos sonantes, largos rios,

A bois grido sos mios affannos
sutta tant’amaresas e tristuras,
pianghinde sos bonos fizos mios.